Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Комисия по труда и социалната политика

Работен доклад за 2-ро четене

З  А  К  О  Н

за изменение и допълнение на
Закона за здравословни и безопасни условия на труд

(Обн., ДВ, бр. 124 от 1997 г.; изм. и доп., бр. 86 от 1999 г., бр. 64 и  92 от 2000 г., бр. 25 и 111 от 2001 г., бр. 18 и 114 от 2003 г., бр. 70 от 2004 г., бр. 76 от 2005 г. и бр. 33 и 48 от 2006 г.)

§ 1. Член 1 се изменя така:
„Чл. 1. (1) Този закон въвежда общи принципи за превенция и мерки за стимулиране подобренията на безопасността и здравето на работещите.
(2) С този закон се уреждат правата и задълженията на държавата, работодателите, работещите, представителите на работещите по безопасност и здраве при работа, на лицата, които за своя сметка работят сами или в съдружие, и на други организации и юридически лица за осигуряване на общите принципи за:
1. превенция на професионалните рискове;
2. защита на безопасността и здравето;
3. отстраняване на рисковете и причините за трудовия травматизъм и професионалната заболеваемост;
4. информиране, консултации, обучение; 
5. балансирано участие.”
Предложение от народните представители Антонела Понева и Евдокия Манева:
§ 1 се изменя така:
 1. Текстът на ал.2 става ал.1, като точка се поставя след думите “юридически лица” и следващия текст се заличава.
2. Текстът на ал.1 става ал.2 и в нея се правят следните изменения: 
а) в края на изречението се добавя “както следва:” и под него се записва текстът от т.1 до т.5 от ал.2 на проекта;
б) думата “превенция” се заменя с “предпазване от”;
в) началото на текста на ал.2 да се редактира: “Целта на този закон е да въведе общи принципи за предпазване от рискове и мерки за ......”

§ 2. В чл. 2 се правят следните изменения:
1. В ал. 1 думите „доколкото в друг закон или в международен договор, по който страна е Република България, не е предвидено друго” се заличават.
2. Алинеи 2 и  3 се изменят така:
„(2) Този закон се прилага и при:
1. мирновременната дейност в Министерството на отбраната, Министерството на вътрешните работи и Министерството на държавната политика при бедствия и аварии;
2. българските предприятия в чужбина, доколкото друго не е предвидено в законите на съответната държава или в международен договор, по който Република България е страна.
(3) Този закон не се прилага, когато особеностите на някои специфични дейности в системата на Министерството на отбраната, Министерството на вътрешните работи и Министерството на държавната политика при бедствия и аварии неизбежно влизат в конфликт с изискванията на закона. За тези дейности безопасността и здравето на работещите трябва да се осигури във възможно най-високата степен съгласно целите на този закон.”
Предложение от народните представители Антонела Понева и Евдокия Манева:
В § 2 текстът на ал.3 да се редактира така:
“(3) Този закон не се прилага, когато особеностите на спасителни дейности или дейности, насочени към ограничаване и овладяване на бедствия и аварии, неизбежно влизат в конфликт с изискванията на закона.” Текстът на второто изречение се запазва.

§ 3. Член 4 се изменя така:
„Чл. 4. (1) Работодателят е длъжен да осигурява здравословни и безопасни условия на труд на работещите, като прилага необходимите мерки, включително: 
1.  превенция на професионалните рискове;
2. предоставяне на информация и обучение;
3.  осигуряване на необходимата организация и средства.
(2) Работодателят съобразява мерките по ал. 1 с променящите се обстоятелства с цел подобряване на съществуващата ситуация.
(3) Работодателят прилага мерките по ал. 1, като осигурява основните принципи на превенция:
1. избягване на рисковете;
2. оценка на рисковете, които не могат да бъдат избегнати;
3.  ограничаване на рисковете при източника на възникването им;
4. приспособяване на работата към работещия, особено по отношение на проектирането на работните места, избора на работното оборудване, на работните и производствените методи, с цел премахване на монотонната работа, работата с наложен ритъм, както и за намаляване на въздействието им върху здравето на работещия;
5. привеждане в съответствие с техническия прогрес;
6. заменяне на опасното с безопасно или по-малко опасно;
7. обозначаване на съществуващи опасности и източници на вредни за здравето и безопасността фактори;
8. прилагане на последователна цялостна политика за превенция, обхващаща технологията, организацията на работа, условията на труд, социалните взаимоотношения и въздействието на елементите на работната среда и трудовия процес;
9.  използване на колективните средства за защита с предимство пред личните предпазни средства;
10. даване на съответни инструкции на работниците.”
Предложение от народните представители Антонела Понева и Евдокия Манева:
В § 3 се правят следните изменения:
1. Навсякъде  думата “превенция”да се замени с “предпазване от”;
2. Т.4 на ал.3 точка да се постави след думите “производствени методи”, а текстът след думите “с цел” да се заличи.
Предложение на КНСБ:
В §3, в чл. 4, ал. 1, т. 1  след думата „ рискове” се добавя „ … и управление на безопасността и здравето при работа”

Предложение на КНСБ:
Създава се нов параграф:
“§(..) Създават се чл. 4а-4д:
Чл.4а (1) Работодателите могат да поемат доброволни ангажименти по отношение осигуряването на безопасност и здраве при работа при  осъществяването на своята дейност.
 (2) За насърчаване на работодателите да поемат доброволни ангажименти по отношение осигуряването на безопасност и здраве при работа, се създава  Национална схема  за управление на безопасността и здравето при работа и одитиране;
(3) Със схемата по ал. 2 се цели сертифициране по определени критерии на предприятия и регистрирането им по подходящ начин.
Чл.  4б (1) С Националната схема за управление на безопасността и здравето при работа и одитиране се постига непрекъснато подобряване на резултатите на различните предприятия и по отношение на осигуряването на безопасността и здравето при работа и осигуряване на съответната информация на обществеността и на други заинтересувани страни.
(2) Непрекъснатото подобряване на резултатите на предприятието по отношение на осигуряването на безопасността и здравето при работа се осъществява чрез:
1. изграждането и прилагането на системи за управление на безопасността и здравето при работа;
2. систематична, обективна и периодична оценка на ефективността на системите по т. 1;
3. обсъждането с обществеността на постигнатите резултати по отношение осигуряването на безопасност и здраве при работа;
4. активното включване на работещите в системите за управление на безопасността и здравето при работа.
Чл.4в . Министерството на труда и социалната политика води публичен регистър на предприятията, които отговарят на изискванията на Националната схема за управление на безопасността и здравето при работа и одитиране.
Чл.4г  (1) Проверката на организациите за съответствие с изискванията за регистрация по Националната схема за управление по безопасността и здравето при работа и одитиране се извършва от независими проверяващи, акредитирани от Изпълнителната агенция “Българска служба за акредитация” съвместно с Изпълнителна агенция “Главна инспекция по труда”.
(2) Изпълнителната агенция “Българска служба за акредитация” води публичен регистър на независимите акредитирани проверяващи.
Чл. 4д. Органите на управление, тяхната компетентност, както и изискванията към предприятията и редът за регистриране по Националната схема за управление на безопасността и здравето при работа и одитиране се определят с наредба на Министерския съвет ( Министъра  на труда и социалната политика).”

§ 4. В чл. 5, ал. 2 думата „инвеститорът” се заменя с „възложителят” и думата „изпълнителя” се заменя със „строителя”.

§ 5. В чл. 7, ал. 3, т. 3  след думата „защита” се добавя „редовно”.

§ 6. В чл. 14 се правят следните изменения и допълнения:
1. В ал. 1 думите „по трудово правоотношение” се заличават и след думите “здравословни и безопасни условия на труд” се добавя “във всички аспекти, свързани с работата“ и се поставя запетая.
2. Алинея 2 се изменя така:
„(2) Лицата по ал. 1 носят отговорност за осигуряване на здравословни и безопасни условия на труд независимо от задълженията на работещите по този закон, както и от това дали тази дейност се осъществява от техни органи, или е възложена на други компетентни служби или лица.”

§ 7. В чл. 16, ал. 1 се правят следните изменения и допълнения:
1. Точки 1 и 2 се изменят така:
„1. да оценява рисковете за безопасността и здравето на работниците, като обхване избора на работно оборудване, използването на химични вещества и препарати и организацията на работните места;
2. в съответствие с оценката на риска и при необходимост да планира и прилага превантивни мерки и методи на работа и производство, които:
а) да осигуряват подобряване нивото на защита на работещите;
б) да бъдат интегрирани във всички дейности и йерархични нива на предприятието;”.
3. Създава се т. 2а:
“2а. да възлага на работниците и служителите задачи, съобразени с техните компетентности, опит и възможности, както и с пригодността им по отношение на безопасността и здравето при работа;”.
Предложение от народните представители Антонела Понева и Евдокия Манева:
В § 7 в Т.3 да отпадната думите “с техните компетентности, опит и възможности” и да се заменят с “с длъжностната характеристика”.

Предложение на КНСБ:
Създава се нов параграф:
§(...) Член 17 се изменя така:
“Чл. 17. Редът, начинът и периодичността на оценяването на риска и начинът на управлението на безопасността и здравето при работа се определят с наредба на министъра на труда и социалната политика и министъра на здравеопазването.”

§ 8. В чл. 20 се правят следните изменения:
1. В ал. 1, т. 2 думите „броят и обучението им” се заменят с „броят, обучението и предоставеното им за целта оборудване”.
2. В ал. 2 думите „председателя на Държавна агенция "Гражданска защита" се заменят с „министъра на държавната политика при бедствия и аварии”.

§ 9. В чл. 21 след думите „евакуацията им” се добавя „на безопасно място”.

§ 10. В чл. 22, ал. 3 накрая се поставя запетая и се добавя „освен ако са проявили непредпазливост или безотговорно отношение”.

§ 11. В чл. 23 се правят следните изменения:
1. В ал. 1 думите „отделен закон” се заменят с „Кодекса за социално осигуряване”.
2. Алинея 2 се изменя така:
„(2) При разследването на трудовите злополуки и на професионалните заболявания задължително се канят представители на работещите по безопасност и здраве при работа и на синдикалните организации.”

§ 12. В чл. 24 се създават ал. 4 и 5:
“(4) Когато работодателят възлага извършването на дейностите по ал. 1 на други юридически и физически лица, той е длъжен да им осигури информацията по чл. 19, ал. 1.
(5) Работодателят осигурява на лицата по реда на ал. 1, както и на представителите на  работещите по безопасност и здраве при работа достъп до:
1. оценката на риска и мерките за защита, посочени в чл. 16, ал. 1, 
т. 1 и 2;  
2. информацията, свързана с дейностите по чл. 23;
3. информацията, получена в резултат на осъществяване на мерки за защита и превенция;
4. информацията, получена от констатациите и предписанията на контролните органи в областта на безопасността и здравето при работа.”

§ 13. В чл. 25 се правят следните изменения и допълнения:
1. В ал. 1 след думите „работници и служители от“ се добавя  „регистрирани“.
2. В ал. 2:
а) думите „организирането и изпълнението на задълженията им по“ се заменят с „и организирането на дейностите по“;
б) създава се т. 3:
„3. приспособяване на работата към възможностите на работника или служителя, като се отчита неговото физическо и психическо здраве.“
3. Алинея 3 се изменя така:
„(3) Службите по трудова медицина се създават от:
1. работодателите самостоятелно или в съдружие за обслужване на техните работници и служители;
2. юридически или физически лица, регистрирани по реда на Търговския закон, Закона за кооперациите и Закона за юридическите лица с нестопанска цел за обслужване на работници и служители по договор с работодатели.“
4. Създава се нова ал. 4:
„(4) За обслужване на работници и служители по договор с работодатели лечебните заведения могат да създават служби по трудова медицина, учредени като самостоятелни юридически лица.“
5. Алинеи 5 и 6 се отменят.
6. Досегашната ал. 4 става ал. 5.

§ 14. Създават се чл. 25а-25д:
„Чл. 25а. (1) Основните задачи на службите по трудова медицина са:
1. оказване помощ на работодателите за създаване на организация за безопасност и здраве при работа;
2. оценка на професионалните рискове и анализ на здравното състояние на работещите;
3. предлагане на мерки за отстраняване и намаляване на  установения риск;
4. наблюдение на здравното състояние на работниците и служителите;
5. обучение на работници и длъжностни лица по правилата за опазване на здравето и безопасността при работа.
(2) Службата по трудова медицина води и съхранява документацията, удостоверяваща извършваната дейност.
(3) Службата по трудова медицина извършва своята дейност в съответствие с изискванията на нормативните актове за осигуряване на здраве и безопасност при работа.
Предложение от народните представители Антонела Понева и Евдокия Манева:
В чл.25а, в ал.1 се правят следните изменения:
1. В Т.1 думите “оказване на помощ” да се заменят с “разработване на препоръки до работодателите”;
2. В Т. 4 текстът да се допълни с “и предписване на мерки за подобряването му”.
Чл. 25б. (1) Минималният състав на службите по трудова медицина включва:
1. лекар със специалност „трудова медицина“;
2. лице с висше техническо образование и 3 години професионален опит в областта на безопасността и здравето при работа;
3. технически изпълнител с образование не по-ниско от средно.
(2) Работещите в службите по трудова медицина се назначават и освобождават съгласно Кодекса на труда.
(3) В състава на службата по трудова медицина и при изпълнение на конкретни задачи не могат да се включват:
1. лица, които работят в контролните органи на Министерството на здравеопазването и Министерството на труда и социалната политика;
2. медицински специалисти, загубили правоспособност по смисъла на Закона за здравето;
3. лица с подписан договор с Националната здравноосигурителна каса и регистрирани в районните центрове по здравеопазване.
(4) Условията и редът за осъществяване дейността на службите по трудова медицина се определят с наредба на министъра на здравеопазването и министъра на труда и социалната политика. 
(5) Времето, през което медицинските специалисти работят в службата по трудова медицина, се зачита за професионален стаж.
Предложение от народните представители Антонела Понева и Евдокия Манева:
В чл.25б, ал.3, т.1 думите “в контролните органи” да се заменят с “в системата”.
Предложение от народните представители Маргарита Панева и Ива Станкова:
В чл.25бсе правят следните изменения:
1. в ал.1, т.1 след “трудова медицина” се поставя запетая и се добавя текстът “хигиена на труда и обща хигиена”;
2. в ал.3, текстът “и при изпълнение на конкретни задачи” се заличава;
3. ал.5 да се промени така:
“(5) По двама свои представители за членове на комисията определят Министърът на здравеопазването, Министърът на труда и социалната политика, работодателските организации и организациите на работниците и служителите”.
Чл. 25в. (1) Службите по трудова медицина се регистрират в Министерството на здравеопазването.
(2) Регистрирането на службите по трудова медицина се извършва от министъра на здравеопазването по предложение на Комисията за регистриране на службите по трудова медицина.
(3)  Комисията за регистриране на службите по трудова медицина се състои от председател и осем членове.
(4) Председателят на комисията по ал. 2 се определя от министъра на здравеопазването.
(5) Министърът на здравеопазването и министърът на труда и социалната политика определят по двама свои представители за членове на комисията по ал. 2, а национално представителните организации на работодателите и на работниците и служителите определят останалите четирима членове на комисията (двама от работодателските организации и двама от организациите на работниците и служителите).
(6) Министърът на здравеопазването и министърът на труда и социалната политика утвърждават Правилник за дейността на Комисията за регистриране на службите по трудова медицина.
Чл. 25г. (1) За регистриране на службите по трудова медицина лицата, които са ги създали, подават заявление, към което прилагат:
1. данни, съдържащи наименование, седалище и адрес;
2. копие от акта за съдебна регистрация или копие от друг документ за създаването на лицата по чл. 25, ал. 3;
3. договор между работодатели - за случаите по чл. 25, ал. 3, т. 1;
4. удостоверение за актуално съдебно състояние - за лицата по 
чл. 25, ал. 3 и 4;
5. списък на минималния състав на специалистите от службата по трудова медицина;
6. нотариално заверени копия на документи, удостоверяващи образованието и квалификацията на специалистите по т. 5;
7. декларация от лицата по т. 5, че отговарят на изискванията на 
чл. 25б, ал. 3 и 5;
8. удостоверение за членство в Българския лекарски съюз за лицето по чл. 25б, ал. 1, т. 1;
9. документ за платена такса.
(2) При непълнота и при нередовност на документите по ал. 1 Комисията за регистриране на службите по трудова медицина в 30-дневен срок от датата на подаване на заявлението писмено уведомява лицата за констатирани непълноти и нередовност на документите, като с уведомлението определя срок не по-кратък от 14 дни за отстраняването им.
(3) В 30-дневен срок от подаване на заявлението или от датата на отстраняване на констатираните непълноти или нередовности министърът на здравеопазването или упълномощено от него длъжностно лице по предложение на Комисията за регистриране на службите по трудова медицина издава удостоверение за регистрация на службата по трудова медицина или прави мотивиран отказ за регистрация.
(4) Отказ за регистрация се прави в случаите, когато нередовностите в документите за регистрация не са отстранени в срока, определен с уведомлението по ал. 2.
(5) Отказът по ал. 4 подлежи на обжалване по реда на Административнопроцесуалния кодекс.
(6) Министерството на здравеопазването води публичен регистър на службите по трудова медицина. Регистърът се публикува на страницата на Министерството на здравеопазването в интернет.
Предложение от народните представители Антонела Понева и Евдокия Манева:
В чл.25г, ал.4 се редактира така:
“(4) Регистрация може да бъде отказана мотивирано, в случаите когато документите не отговарят на изискванията по ал.1 и пропуските не са отстранени след уведомлението по реда на ал.2”.
Предложение на народните представители Маргарита Панева и Ива Станкова:
В чл.25г, в ал.4 след “в случаите” се поставят две точки и се добавя текстът:
“ 1. когато пропуските в документите за регистрация не са отстранени в срока, определен с уведомлението по ал.2;
2. когато на лицата, регистрирали служба по трудова медицина е наложено по-тежко наказание от предвидените в чл.54б, ал.1 и 2 до изтичане на срока му”.
Чл. 25д. (1) При промяна на обстоятелства по чл. 25г, ал. 1  лицата, създали служби по трудова медицина, в 7-дневен срок от настъпването им уведомяват писмено министъра на здравеопазването, като прилагат документи, удостоверяващи промяната.
(2) Министърът на здравеопазването или упълномощено от него длъжностно лице в 20-дневен срок от подаване на уведомлението за промяна на обстоятелствата по чл. 25г, ал. 1 по предложение на Комисията за регистриране на службата по трудова медицина отразява промените в регистъра на службите по трудова медицина и издава удостоверение за промяна на регистрацията или прави мотивиран отказ.
(3) Министърът на здравеопазването или упълномощено от него длъжностно лице издава заповед за заличаване на регистрирани служби по трудова медицина от регистъра при:
1. подадено заявление от лицата, създали служби по трудова медицина, за заличаване от регистъра;
2. прекратяване дейността на лицата, които са създали служба по трудова медицина;
3. установени нарушения на изискванията на чл. 25б, ал. 1, 3, 4 и 5;
4. констатирани от контролните органи системни нарушения на 
чл. 25а;
5. установяване наличието на документи с невярно съдържание, свързани с регистрацията на службата.
(4) Отказът по ал. 2 и заповедта по ал. 3 подлежат на обжалване по реда на Административнопроцесуалния кодекс.”

§ 15. В чл. 26, ал. 2 се правят слените изменения и допълнения:
1. Точка 1 се изменя така:
„1. на всеки работещ, включително на работещите по срочно правоотношение или при условията на временна заетост по чл. 14, ал. 1, както и на работещите на смени и полагащите нощен труд подходящо обучение и инструктаж по безопасност и здраве при работа в съответствие със спецификата на индивидуалното му работно място и професия при: 
а) постъпване на работа;
б) преместване на друга работа или промяна на работата;
в) въвеждане на ново или при промяна на работно оборудване и технология;”.
2. Създава се нова т. 2:
„2. обучението и инструктажите по т. 1 трябва да се провеждат периодично, като се отчитат новите или променените рискове;”.
3. Досегашната т. 2 става т. 3.
Предложение на народните представители Маргарита Панева и Ива Станкова:
В чл.26, ал.2 към т.1 се добавя подточка “г” със следното съдържание:
“г) въвеждане на нови изисквания за безопасност и здраве при работа”.

§ 16. В чл. 27 се правят следните изменения и допълнения:
1. Алинеи 1 и 2 се изменят така:
„(1) В търговските дружества и в другите предприятия и организации с повече от 50 работници и служители се учредяват комитети по условия на труд в състав не повече от 10 души.
(2) Комитетът по ал. 1 включва представители на работодателя и равен на тях брой представители на работещите по безопасност и здраве при работа.”
2. В ал. 4 думите „работниците и служителите” се заменят с „работещите по безопасност и здраве при работа”.
3. Алинеи 5 и 6 се изменят така:
„(5) В работата на комитета по ал. 1 могат да участват представители на контролните органи, на службата по трудова медицина  и външни експерти.
(6) В дружествата, предприятията и организациите с голям числен състав, сложна структура и териториална разпокъсаност могат да се изграждат освен комитети на равнище предприятие и комитети към съответните структурни звена.”

§ 17. В чл. 28 се правят следните изменения:
1. В ал. 2 думата „работниците” се заменя с „работещите по безопасност и здраве при работа”.
2. Алинеи 3 и 4 се отменят.

§ 18. В чл. 29, т. 3  след думите “работните места” се добавя “по отношение на последствията от избора на оборудването, условията на труд и работната среда”.

§ 19. В чл. 30, ал. 3 се изменя така:
„(3) Работодателят осигурява на представителите на работещите по безопасност и здраве при работа необходимите условия, средства и време за изпълнение на техните права и функции, както и съответното обучение и квалификация, което се провежда в рамките на работното време, без това да се отразява на размера на трудовото им възнаграждение.”

§ 20. В чл. 34, ал. 1 се правят следните изменения и допълнения:
1. В т. 2 след думата „облекло” се добавя “и след употреба да ги връщат на съответното място за съхранение”.
2. Точка 3 се изменя така:
„3. да използват правилно и по предназначение и да не отстраняват, прекъсват, изключват или променят самоволно средствата за колективна защита и предпазните устройства, с които са оборудвани машините, апаратите, инструментите, предприятието или сградата;”.
3. В т. 5 след думите „длъжностни лица” се добавя „и/или на представителите на работещите по безопасност и здраве при работа”.

§ 21. В чл. 46, ал. 1 се правят следните изменения и допълнения:
1. Създава се нова т. 6:
„6. организиране и провеждане на специализирани обучения, семинари и конференции в областта на здравословните и безопасни условия на труд;”.
2. Досегашната т. 6 става т. 7. 
Предложение от народните представители Петър Мръцков, Трифон Митев, Златко Златев, Иван Гороломов и Емил Константинов:
§ 21 се изменя така:
“§ 21. В ал.1 на чл.46 се правят следните промени:
1. Т.2 придобива следната редакция:
“2. участие във финансираните на проекти за подобряване условията на труд с висок социален ефект на резултатите в отделните предприятия, определени чрез конкурс; финансовото участие е в размер на до 30 на сто от стойността на проекта;”
2. Създава се нова т.7 със следното съдържание:
“7. наблюдение и контрол на условията на труд и факторите на работната среда”
3. Досегашната т.6 става т.8.

Предложение от народните представители Петър Мръцков, Трифон Митев, Златко Златев, Иван Гороломов и Емил Константинов:
Създава се нов параграф:
§(...) В чл.54, ал.2, се създава нов абзац със следното съдържание:
“За нуждите на контрола на ИА “ГИТ” може да извършва контролни измервания на параметрите на работната среда.”

Предложение на ИА “ГИТ”:
Създава се нов параграф:
§(...) В чл.54, ал.2, се създава нов абзац със следното съдържание:
“За нуждите на контрола ИА “ГИТ” може да извършва контролни измервания на параметрите на работната среда.”

§ 22. Създават се чл. 54а - 54г:
„Чл. 54а. (1) Специализиран контрол върху дейността на службите по трудова медицина се извършва от органите на държавния здравен контрол.
(2) На контрол подлежат:
1. регистрацията и съответствието на данните и документите по 
чл. 25г, ал. 1 и чл. 25д, ал. 1 с фактическото състояние;
2. изпълнението на договорените с работодателя дейности, свързани със здравето на работниците и служителите по чл. 25а, ал. 1;
3. документите, удостоверяващи дейността на службата.
(3) Контролът се извършва текущо и в случаи на подадени жалби и сигнали.
(4) Органите на държавния здравен контрол имат право:
1. на свободен достъп до службите по трудова медицина;
2. да изискват информация и документи от службата по трудова медицина във връзка с дейността й;
3. да дават задължителни предписания на службата по трудова медицина за отстраняване на констатирани нарушения;
4. да съставят актове за констатирани административни нарушения.
(5) При изпълнение на своите задължения органите на държавния здравен контрол са длъжни да пазят в тайна факти и обстоятелства, които са им станали известни при проверката и които представляват производствена или търговска тайна на контролираните предприятия.
Предложение от народните представители Антонела Понева и Евдокия Манева:
В чл.54а се правят следните изменения:
1. В ал.1 в края на изречението се добавя и “органите на Инспекцията по труда...”;
2. В ал.4 след думата “контрол” се добавя “и на Инспекцията по труда”;
3. В ал.5 след думата “контрол” се добавя “и на Инспекцията по труда”; Навсякъде в текстовете, свързани с издаване на актове и наказателни постановления да се направят същите изменения.
Предложение от народните представители Донка Михайлова и Кръстанка Шаклиян:
В чл.54а, ал.1 след думите “се извършва” се добавя “по място на извършване на дейността” и след думите “държавния здравен контрол” се добавя “и Изпълнителна агенция “Главна инспекция по труда””.
Предложение на народните представители Маргарита Панева и Ива Станкова:
В чл.54а се правят следните изменения и допълнения:
1. в ал.1 се добавя текста “и Изпълнителната агенция “Главна инспекция по труда””;
2. в ал.4 се правят следните изменения и допълнения:
а) ал.4 се променя така : “Органите по чл.54а”
б) добавя се нова точка 2 със следното съдържание:
“2. на свободен достъп до обектите на извършваната дейност от службите по трудова медицина”
3. в ал.5 думите “на държавния здравен контрол” се заменят с текста “по чл.54а”
Чл. 54б. (1) Лицата, регистрирали служба по трудова медицина, и ръководителите на службите по трудова медицина, които не изпълняват задълженията си по този закон, ако не подлежат на по-тежко наказание, се наказват с имуществена санкция или глоба в размер от 1500 до 5000 лв., а виновното длъжностно лице, ако не подлежи на по-тежко наказание – с глоба в размер от 250 до 1000 лв.
(2) За повторно нарушение наказанието по ал. 1 е имуществена санкция или глоба в размер от 3000 до 10 000 лв., съответно глоба от 500 до 2000 лв.

Чл. 54в. (1) Нарушенията по чл. 54б се установяват с актове, съставени от длъжностни лица в регионалните инспекции за опазване и контрол на общественото здраве, изрично упълномощени от директора да извършват контрол върху дейността на службите по трудова медицина.
(2) Наказателните постановления за нарушения по чл. 54б се издават от директора на регионалната инспекция за опазване и контрол на общественото здраве.
Предложение на народните представители Маргарита Панева и Ива Станкова:
В чл.54в се правят следните изменения и допълнения:
 1. Текстовете “в регионалните инспекции за опазване и контрол на общественото здраве” и “директора” се заменят съответно с: “на органите по чл.54а” и “директорите”.
2. В ал.2 след текста “се издават” се записва “от ръководителите на органите по чл.54а”.

Чл. 54г. Установяването на нарушенията, издаването, обжалването и изпълнението на наказателните постановления се извършват съгласно разпоредбите на Закона за административните нарушения и наказания.“

Предложение от народните представители Донка Михайлова и Кръстанка Шаклиян:
Създава се нов параграф:
“§(...) В чл.256, ал.3, т.1 думите “контролните органи на” отпадат”.

§ 23. В § 1 от Допълнителните разпоредби се правят следните изменения и допълнения:
1. Създава се т. 1а:
“1а. „Превенция” са всички мерки, които се предприемат или планират на всички етапи на работа в предприятието, за предотвратяване, ограничаване и/или отстраняване на професионалните рискове.”

2. Създават се т. 2а, 2б и 2в:
“2а. „Работещ” е всяко лице, което е наето от работодател, както и лице, което работи за себе си, включително обучаващите се или стажантите – за времето на обучение, стаж и практика.
Предложение на народните представители Маргарита Панева и Ива Станкова:
В т.2а след текста “което работи за себе си” се вписва “или е наето като подизпълнител”. Изречението продължава с текста на вносителя.

2б. „Представител на работещите по безопасност и здраве при работа” е всеки работещ, който е избран или определен от общото събрание на работещите (по реда на чл. 6 от Кодекса на труда) да представлява работещите по всички въпроси, свързани с безопасността и здравето при работа.

2в. "Предприятие" е понятието, определено в § 1, т. 2 от Допълнителните разпоредби на Кодекса на труда.”

3. Точка 7 се изменя така:
„7. "Лично предпазно средство" е всяко приспособление (екипировка), проектирано да се носи или използва от работещия, за да го предпазва от една или повече възможни опасности, заплашващи неговото здраве и безопасност при работа, както и всяко допълнение, принадлежност или специално работно облекло, проектирани за същата цел.”

Допълнителна разпоредба

§ 24. Навсякъде в закона думите „работници” и „работници и служители” се заменят с „работещи”.

Преходна разпоредба

§ 25. Регистрираните служби по трудова медицина се пререгистрират в срок до една година от влизането в сила на този закон.

Председател на Комисията по
труда и социалната политика:

Д-р Хасан Адемов